medieval-data/medieval-letters huggingface dataset:
XLVI.  Ad episcopos et clericos Scotiae.--De absolutione Willelmi, regis Scotiae.   (Velletri, Mart. 17.) [MANSI,  Concil.,  XXII, 474.]
Author: Lucius III
Date:  [Kalrensis]

LUCIUS episcopus, servus servorum Dei, venerabilibus fratribus, episcopis, abbatibus, clero et populo per Scotiam constituto, salutem et apostolicam benedictionem.

Cum regibus tanquam praecellentibus Apostolus statuerit deferendum, dignum est et consonum rationi, ut eos tanquam filios charissimos propensius honoremus, et in devotione beati Petri et sacrosanctae Romanae Ecclesiae, annuendo justis illorum desideriis, attendamus. Accepimus autem quod cum charissimus in Christo filius noster Willelmus, illustris rex Scotorum, electioni et consecrationi venerabilis fratris nostri Joannis episcopi inexorabiliter obviaret, obtentu litterarum sanctae recordationis Alexandri papae, praedecessoris nostri, bonae memoriae Rogerus Eboracensis archiepiscopus, et jam episcopus dictus, in eum et regnum et quosdam de regno sententiam excommunicationis promulgarunt. Caeterum venerabilis frater noster Jocelinus, Glascuensis episcopus, et dilecti filii Arnaldus de Melros et Osbertus Kalkoensis abbates, et Walterus, prior Sanctae Columbae de Insula, propter hoc ad sedem apostolicam accedentes, sua nobis assertione monstrarunt quod archiepiscopus excommunicationis in regem, et interdicti in regnum, et episcopus jam dictus in quosdam de regno excommunicationis, sententiam protulerunt, quam ex multiplici ratione retractandam fore rationabiliter coram nobis et fratribus ostenderunt. Inde utique fuit quod praefato regi, tanquam charissimo in Christo filio deferentes, omnem sententiam jam dicti episcopi pro praefata causa in eum vel suos vel regnum prolatam de communi consilio fratrum auctoritate apostolica relaxavimus, et statuimus illum et suos excommunicatione, et regnum interdicto ex praescripta sententia nostra non teneri. Quocirca universitati vestrae per apostolica scripta praecipiendo mandamus quatenus ei tanquam regi Catholico, et habenti communionem apostolicae sedis, participare minime dubitetis; sed in omnibus illi honorem congruum impendatis. Quanto enim certiores sumus de sinceritate devotionis illius ecclesiis et personis ecclesiasticis regni sui, tanto amplius eum volumus in omnibus in quibus secundum Deum possumus, honorari. Datum Veletrae, decimo sexto Kalendas Aprilis.
XLIX.  Ad Theobaldum abb. Clun.--Statuit quod nullus ordo seu religio alia ponatur in parochiis juris Cluniacensium.   (Velletri, April. 11.) [  Bullarium Cluniacense.,  p. 76.)
Author: Lucius III

LUCIUS episcopus, servus servorum Dei, dilecto filio THEOBALDO abbati Clun. ejusque successoribus regulariter substituendis in perpetuum.

Injuncti nobis a Deo apostolatus officium et ecclesiasticae utilitatis consideratio nos hortantur et admonent illas Ecclesias, quas in sanctae religionis observantia ferventiores esse videmus, et eas honestate et religione pollere cognoscimus, ampliori charitate diligere, majoremque illis honorem jugiter et gratiam exhibere. Eapropter, dilecte in Domino fili Theobalde, Ecclesiam tuam, vestigiis antecessorum nostrorum inhaerendo, sincere et tenere, utpote specialem ac per omnia devotam filiam apostolicae sedis diligentes, dignum duximus tuis petitionibus assensum praebere. Concedimus ergo tibi tuisque successoribus in perpetuum ut in parochiis ad jus tuum pertinentibus nullus futuris temporibus ordo, seu religio, nisi Cluniacensis ponatur; ea videlicet ratione, ne bona vel jura benignitate Romanorum pontificum Ecclesiae tuae collata, obtentu cujuslibet novae vel supervenientis religionis imminuantur aut auferantur. Statuimus nihilominus ut infra terminos parochiarum tuarum nullus coemeterium absque assensu tuo construere praesumat, salva sedis apostolicae auctoritate. Nulli ergo omnino hominum fas sit hujus nostri decreti sententiam infringere, seu ausu temerario perturbare. Si qua sane inposterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam congrua satisfactione correxerit, potestatis honorisque sui dignitate careat, reamque se divino judicio de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae operationis percipiant, et apud districtum Judicem praemia aeternae pacis inveniant. Amen, amen, amen! Ego Lucius catholicae Ecclesiae episcopus. Ego Petrus Tusculan. episcopus. Ego Rainerius diac. card. S. Georgii ad Velum Aureum. Ego Vivianus presbyter card. tituli S. Stephani in Coelio Monte. Ego Cynthius presb. card. tit. Sanctae Ceciliae. Ego Gratianus SS. Cosmae et Damiani diac. card. Ego Laborans presb. c. S. Mariae trans Tiberim. Datum Velletri, per manum Alberti S. R. E. presbyteri card. et cancellarii, III Idus Aprilis, indict. XV, Incarnat. Dominicae anno 1182, pontificatus autem domini Lucii papae III anno primo
L.  Bona et jura prioratus Sancti Petri de Rumiliaco, Boloniensis dioecesis, confirmat.   (Velletri, April. 11.) [  Bullarium Cluniacense,  p. 77.]
Author: Lucius III

LUCIUS episcopus, servus servorum Dei, dilectis filiis priori monasterii Beati Petri de Rumiliaco, ejusque fratribus tam praesentibus quam futuris, regularem vitam professis in perpetuum.

Quoties a nobis petitur quod religioni et honestati convenire dignoscitur, animo nos debet libenti concedere, et petentium desideriis congruum suffragium impertiri. Eapropter, dilecti in Domino filii, vestris justis postulationibus clementer annuimus, et praefatum monasterium Beati Petri, in quo divino mancipati estis obsequio, ad exemplar felicis recordationis Eugenii papae, praedecessoris nostri, sub beati Petri et nostra protectione suscipimus, et praesentis scripti privilegio communimus, statuentes quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: In episcopatu Lundoniensi ecclesiam de Stanford, ecclesiam de Lagefara, ecclesiam de Lagefara parva, ecclesiam de Cogeshala, ecclesiam de Teja, ecclesiam de Lanversoch ex dono Eustachii comitis Boloniensis, villam quae vocatur Rumiliacus, et Burdes, et Fosseneis, et Pochim, cum terris a mari usque ad Fon., molendinis, aquis, aquarumque decursibus, adnocariis, pratis, pascuis, silvis, servis et ancillis, et caeteris appendiciis suis. In Anglia, de dono comitis Eustachii, terram solventem annuatim viginti libras sterlinorum in villa quae dicitur Fobinges. Locus autem ipse, scilicet praedictum ipsum monasterium de Rumiliaco cum omnibus pertinentiis suis, sicut hactenus fuisse cognoscitur, sub Cluniacensis monasterii obedientia et subjectione perpetuo consistat. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus. Ego Petrus Tusculanensis episcopus. Ego Vivianus presb. card. tit. Stephani in Coelio Monte. Ego Cynthius presb. card. tit. S. Ceciliae. Ego Laborans presb. card. S. Mariae trans Tiberim tit. Calixti. Ego Rainerius diaconus cardinalis S. Georgii ad Velum Aureum. Ego Gratianus SS. Cosmae et Damiani diaconus cardinalis. Datum Vellet. per manum Alberti sanctae Romanae Ecclesiae presbyteri, cardinalis et cancellarii, III Idus Aprilis, indict. XV, Incarnationis Dominicae anno 1182, pontificatus vero domini Lucii papae III anno primo.
LII.  Ecclesiae Gradensis privilegia, petente Henrico patriarcha, confirmat.  
           (Fragmentum. )   (Velletri, April. 18.) [UGHELLI,  Italia sacra,  V, 1131. Hic subscriptiones tantum et tempus dati diplomatis exhibentur, lectore revocato ad bullam ab Adriano IV Ecclesiae Gradensi concessam. Vide  Patrologiae  t. CLXXXIII.]
Author: Lucius III

Datum Velletri per manum Alberti sanctae Romanae Ecclesiae presb. card. et cancellarii XIV Kal. Maii, indict. XV, Incarnationis Dominicae 1182, pontificatus vero D. Lucii papae tertii anno I. Ego Lucius catholicae Ecclesiae episcopus. Ego Petrus Tusculanensis episcopus. Ego Vivianus presb. card. tit. S. Stephani in Coelio Monte. Ego Cynthius presb. card. tit. S. Ceciliae. Ego Arduinus presb. card. tit. S. Crucis in Hierusalem. Ego Laborans presb. card. S. Mariae trans Tiberim, tit. Callisti. Ego Rainerius diac. card. S. Georgii ad Velum Aureum. Ego Gratianus SS. Cosmae et Damiani diacon. card. Ego Ardicius S. Theodori diaconus card.
LX.  Ecclesiae Sanctae Mariae Magdalenae Vesontionensis possessiones confirmat.  
           (Fragmentum. )   (Velletri, Jun. 26.) [  Mém. et doc. inédits de la Franchek-Comté,  t. II, p. 318.]
Author: Lucius III

LUCIUS episcopus, dilectis filiis MANOGOLDO cantori, et canonicis Sanctae Mariae Magdalenae apud Bisuntium constitutae, tam praesentibus quam futuris, canonice substituendis in perpetuum, etc.

Confirmamus Bisuntii capellam Sancti Jacobi, infra arenas, cum omnibus appendiciis suis; terram quam habetis ab ipsa capella usque ad muros civitatis sine contradictione deputandam et assignandam, ad quoscunque usus melius noveritis ecclesiae vestrae profuturam; mansum Petri de Osma, mansum Joannis militis, juxta puteum domini Dudini in campo Martis; mansum Constantini juxta molendinum in vico Baptenti; mansum Hugonis monachi, et quod habetis in molendino de Baptenti; partem furni siti in bivio Calvimontis, duos mansos et quidquid habetis apud Valentinum. Datum Velletri VI Kal. Julii, indict. XV, anno Dominicae Incarnationis 1182, pontificatus vero domini papae Lucii III anno:.
LXIV.  Universis Ecclesiarum praelatis mandat ud excommunicent eos qui monachis ad generale capitulum Cluniacense euntibus insidias posuerint.   (Velletri, Jul. 14.) [D. BOUQUET,  Recueil,  XV, 414.]
Author: Lucius III

LUCIUS episcopus, servus servorum Dei, dilectis filiis universis Ecclesiarum praelatis, in quorum dioecesibus malefactores existunt, qui monachis venientibus ad generale capitulum Cluniacense insidias ponunt, sive res proprias auferunt, salutem et apostolicam benedictionem.

Ad tantam jam, sicut accepimus, pravorum hominum malitia devenit insaniam, et ita eorum cupiditas in immensum exarsit, ut nec pudori nec religioni jam parcat; sed passim avaritiae suae undequaque fomenta perquirant. Sicut autem nostris est auribus intimatum, quidam malefactores monachis ad generale capitulum Cluniacense venientibus ponunt insidias, et eis quos deprehendere possunt, rebus quas deferunt violenter ablatis, injurias praesumunt plurimas irrogare. Volentes itaque hujusmodi homines a tanta nequitia coercere, discretioni vestrae per apostolica scripta mandamus quatenus eos quos noveritis talibus criminibus irretitos, tandiu, sicut excommunicatos, nullius contradictione obstante faciatis ab omnibus arctius evitari, donec damna illata resarciant, et de injuriis satisfaciant competenter. Datum Velletri secundo Idus Julii.
LXV.  Ad [Guidonem] Senonensem archiepiscopum.   (Velletri, August. 5.) [  Antiquités de Saint-Aignan d' Orléans,  p. 85.]
Author: Lucius III

LUCIUS episcopus, servus servorum Dei, venerabili fratri Senonensi archiepiscopo, salutem et apostolicam benedictionem.

Dilectus filius noster abbas S. Maximini transmissa nobis quaestione monstravit quod cum monasterium suum in ecclesia S. Aniani Aurelianensis praebendam quamdam de antiqua consuetudine, tempore longissimo percepisset, decanus et canonici sine judicio et justitia temeritate propria subtraxerunt. Nos itaque providere volentes ne suum monasterium in hac parte fraudetur, fraternitati tuae per apostolica scripta mandamus quatenus partibus convocatis, si per testes legitimos de abbatis assertione constiterit, praebendam cum perceptis fructibus monasterio facias dilatione et appellatione cessante restitui, restitutione autem facta si aliquid apparuerit quaestionis diligentius audias, et mediante justitia decidas. Datum Velletri, Nonis Augusti.
LXVI.  Monasterii S. Mariae Murelensis protectionem suscipit possessionesque confirmat.   (Velletri, Nov. 23.) [MANRIQUE,  Annal. Cisterc.,  III, 25.]
Author: Lucius III

LUCIUS episcopus, servus servorum Dei, dilectis filiis PETRO abbati Sanctae Mariae de Murelo, ejusque fratribus, tam praesentibus quam futuris, regularem vitam professis.

Religiosam vitam professis apostolicum convenit adesse praesidium: quapropter, dilecti in Domino filii, vestris supplicationibus clementer annuimus, et praefatum monasterium, in quo divino estis obsequio mancipati, sub beati Petri et nostra protectione suscipimus, etc. Praeterea quascunque possessiones, quaecunque bona idem monasterium, aut in praesenti possidet, aut in futurum poterit adipisci, firma vobis et illibata permaneant. In quibus haec propriis duximus exprimenda nominibus: Locum ipsum de Murello, in quo praedictum monasterium situm est, cum pertinentiis suis; grangiam de Ovila cum pertinentiis suis; grangiam de Alcaramaz cum appendiciis suis; grangiam de Azagron cum appendiciis suis, etc. Datum Veronae, nono Kalendas Decembris, indictione prima, Incarnationis Dominicae anno 1182, pontificatus ejusdem domini Lucii papae III anno secundo.
LXVIII.  Ecclesiam Ravellensem tuendam suscipit et ejus bona confirmat, petente Joanne episcopo.   (Velletri, Dec. 4.) [UGHELLI,  Italia sacra,  I, 1185.]
Author: Lucius III

LUCIUS episcopus, servus servorum Dei, ven. fr. Jo. episcopo Ravellen. ejusque success. canonice substituendis in perpetuum.

Cum ex injuncto nobis a Deo apostolatus officio, quo cunctis Christi fidelibus, auctore Domino, praeeminemus, singulorum paci et tranquillitati debeamus intendere, praesertim pro illorum quiete nos oportet esse sollicitos qui pastorali dignitate sunt praediti, et ad officium pontificale promoti, et qui speciali praerogativa noscuntur ad jus Romanae Ecclesiae pertinere; nisi enim nos eorum utilitatibus intendentes, ipsorum dignitates et jura in quantum Deo permittente, possumus, integra conservemus, et auctoritate apostolica eos ab iniquorum hominum incursibus defendamus, de illorum salute non vere poterunt esse solliciti, qui sibi ad regendum Domino sunt disponente commissi. Eapropter, vener. in Christo frater Joannes episcope, tuis justis postulationibus clementer annuimus, et Ravellensem ecclesiam, cui Deo auctore praeesse dignosceris, ad exemplar praedecessorum nostrorum S. record. Adriani et Alexandri PP. sub B. Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona eadem Ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma tibi tuisque successoribus et illibata permaneant. In quibus haec propriis duximus exprimenda vocabulis: Monasterium S. Triphonis, monasterium S. Trinitatis, et monasterium S. Mariae de Castiglione. Omnem vero ambitum Ravellensis parochiae, sicut a praedecessoribus tuis, et a te ipso hactenus rationabiliter possessus est, tibi, tuisque successoribus in perpetuum confirmamus. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere seu quibuslibet vexationibus fatigare; sed omnia integra conserventur eorum, pro quorum sustentatione concessa sunt usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus. Ego Theodinus Portuensis et S. Rufinae sedis episcopus. Ego Henricus Albanensis episcopus. Ego Vivianus tit. S. Stephani in Coelio Monte presb. card. Ego Albinus presb. card. tit. S. Crucis in Jerusalem. Ego Laborans presbyter card. S. Mariae trans Tiberim, tit. Callixti. Ego Rodulphus diac. card. S. Georgii ad Velum Aureum. Ego Gratianus SS. Cosmae et Damiani diaconus card. Datum Velletri, per manus Alberti S. R. E. presb. card. et cancellarii, II Nonas Decemb., ind. I, Incarn. Dom. anno 1182, pontificatus vero D. Lucii papae III anno II.
LXXI.  Transactionem a Guichardo, b. m. archiepiscopo Lugdunensi, cum Guigone, comite Forensi, factam confirmat.   (Velletri.) [MENESTRIER,  Hist. de Lyon,  Preuv., p. XII.]
Author: Lucius III

LUCIUS episcopus, servus servorum Dei, dilectis filiis decano et capitulo Lugdunensi, salutem et apostolicam benedictionem.

Suscepti regiminis administratione compellimur justis petitionibus singulorum annuere et ea quae sine pravitate de voluntate partium statuuntur apostolico patrocinio communire, ne malignitate quorumlibet rescindatur in posterum quod est cum studio et labore amicabili compositione statutum. Unde quod postulavit a nobis vestra devotio, ut transactionem illam quam bonae memoriae Guichardus quondam archiepiscopus vester, nobis assentientibus et praesentibus, cum nobili viro Guigone Forensi comite fecit, scripti nostri munimine firmaremus. Nos vestris postulationibus annuentes, transactionem ipsam, sicut de spontanea voluntate partium facta est et recepta, ratam habemus et eam ad memoriam futurorum de verbo ad verbum, sicut in scripto authentico continetur, litteris duximus adnotandam, in nomine Domini nostri Jesu Christi ad perpetuae pacis stabilitatem inter dominum Guichardum, etc. Datum Velletri, per manum Alberti sanctae Romanae Ecclesiae presb. card. et cancellarii, Nonas . . . . . indictione XV, Incarnationis Dominicae anno 1182, pontificatus vero domini Lucii papae anno primo.
LXXIII.  Privilegium pro capitulo Remensi.   (Velletri, Mart. 26.) [VARIN,  Archives administ. de la ville de Reims.  t. I, partie 1 r 
           e , p. 403.]
Author: Lucius III

LUCIUS episcopus, servus servorum Dei, dilectis filiis, R. decano, et capitulo Remensi, etc.

Vestris justis postulationibus annuentes, praesentibus vobis litteris indulgemus ut nemini liceat R. de Roscio, vel haeredes ipsius aut quoslibet alios malefactores ecclesiae vestrae, a sententia qua pro suis excessibus canonice fuerint innodati, nisi prius ecclesiae vestrae pro facultate sua congrua satisfactione exhibita, relaxare. Datum Velletri, VII Kalend. Aprilis.
LXXIV.  Petentibus canonicis Placentinis, sententiam inter ecclesiam Placentinam et Alfonsum, quondam episcopum Papiensem, latam corroborat.   (Velletri, Mart. 28.) [CAMPI,  Hist. di Piacenza,  II, 367.]
Author: Lucius III

LUCIUS episcopus, servus servorum Dei, dilectis filiis A. praeposito et canonicis Placentinis, salutem et apostolicam benedictionem.

Ea, quae in controversia deveniunt et amicabili concordia vel judicio finiuntur, ne in recidivae contentionis scrupulum relabantur, scripturae sunt fidei committenda, et apostolico munimine roboranda. Eapropter, dilecti in Domino filii, vestris justis petitionibus grato concurrentes assensu, sententiam inter ecclesiam Placentinam et bonae memoriae Alf. Papiensem episcopum super duabus partibus decimae totius curtis Portus Albarae a nobis olim, dum in illis partibus fungeremur legationis officio, promulgatam; sicut canonice lata est et a partibus recepta, auctoritate apostolica confirmamus et praesentis scripti patrocinio communimus. Statuentes, ut nulli omnino hominum liceat hanc paginam nostrae confirmationis infringere, etc. Datum Velletri, V Kal. Aprilis 1182.
LXXV.  Monasterio S. Dionysii asserit ecclesias ab archiepiscopis Senonensibus concessas.   (Velletri, April. 2.) [DOUBLET,  Hist. de Saint-Denys,  t. I, p. 516.]
Author: Lucius III

LUCIUS episcopus, servus servorum Dei, dilectis filiis abbati et monachis Sancti Dionysii, salutem et apostolicam benedictionem.

Ea quae per fratres et coepiscopos nostros religiosis locis pietatis intuitu conferuntur, ne alicujus valeant malignitate turbari, apostolico sunt munimine roboranda. Quapropter, dilecti in Domino filii, vestris justis petitionibus grato concurrentes assensu, concessionem vobis et per vos monasterio vestro factam a venerabili fratre nostro G. Senonensi archiepiscopo, et ejus antecessoribus bonae memoriae, Daiberto et Vuillelmo, de ecclesiis de Belna, de Sancto Lupo, de Josenuilla, de Ver, de Fericiaco, de Grandi Puteo, et Sancto Audoaeno, et praesentatione presbyterorum in eisdem ecclesiis, sicut canonice facta est et servata, et in scriptis authenticis continetur, auctoritate apostolica firmamus et praesentis scripti pagina communimus; statuentes ut nulli omnino hominum liceat, etc. Datum Velletri, quarto Nonas Aprilis 1182.
LXXVI.  Monasterio S. Dionysii asserit ecclesiam de Forest et altaria quaedam, ab episcopis Cameracensibus concessa.   (Velletri, April. 4.) [  Ibid.,  p. 517.]
Author: Lucius III

LUCIUS episcopus, servus servorum Dei, dilectis filiis abbati et monachis Sancti Dionysii, salutem et apostolicam benedictionem.

Concessionem vobis et per vos monasterio vestro factam a venerabili fratre nostro Cameracensi episcopo et ejus antecessoribus bonae memoriae Waltero, Odone, Nicolao et Rogero, de ecclesia de Forest, altari de Solempna, altari de Vertiniolo, et portionem cujusdam decimae de Kevi, sicut canonice facta est, et hactenus observata, et in scriptis authenticis continetur, auctoritate apostolica confirmamus et praesentis scripti patrocinio communimus; statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire, Si quis autem, etc. Datum Velletri, secundo Nonas Aprilis 1182.
LXXVII.  Henrico episcopo et Willelmo decano et canonicis Bajocensibus concedit « ut tam ipsi quam successores eorum apud ecclesiam cathedralem valeant sepeliri.  »  (Velletri, April. 11.) [Opp. Petri Blesensis, p. 771.]
Author: Lucius III

LUCIUS episcopus, servus servorum Dei, venerabili fratri HENRICO episcopo et dilectis filiis WILLELMO decano et canonicis Bajocensibus, salutem et apostolicam benedictionem.

Referente dilecto filio magistro Radulfo canonico vestro, nobis innotuit quod cum olim monachi Sancti Vigoris constitutionem cujusdam episcopi vestri fecissent a felicis recordationis Honorio PP., praedecessore nostro, auctoritate apostolica confirmari, qua sub excommunicatione constituit ne quis episcoporum vel canonicorum ecclesiae vestrae alibi quam apud monasterium sepulturam haberet, nihilominus tamen apud ecclesiam vestram praedecessores vestri sepulti fuerunt. Vos autem praedictam constitutionem humiliter formidantes, super hoc muniri auctoritate apostolica postulastis. Nos igitur precibus vestris benignius inclinati, excommunicationem praefatam decernentes de fratrum consilio non tenere, apostolica auctoritate concedimus, ut tam vos quam successores vestri apud cathedralem ecclesiam valeatis, contradictione et appellatione postposita, sepeliri. Nulli ergo omnino hominum liceat hanc paginam nostrae constitutionis et concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Velletri, III Idus Aprilis.